Ganet eo ar mennozh diwar ur raktres savet en hañv 2009 da geñver festival KANN AL LOAR (http://www.kann-al-loar.com/). Ul labour war ar varzhoneg divyezhek «An diri dir», bet skrivet gant Youenn Gwernig er bloavezhioù 60 a oa bet graet eno. Er varzhoneg-baleadenn hir-se e ro ar barzh da glevet e soñjoù mesk-ha-mesk gant eñvorennoù e vugaleaj ha roudoù deus temoù mojennel- evel tudenn amsklaer Tiresias-, e-keit memañ-eñ o vont da labourat, beuzet e- touesk engroez metro New York.